Es presenta en Carcaixent el partit benèfic del València CF contra el Nigèria All Stars
27 de juliol de 2016

Carcaixent

El president de la Diputació de València, Jorge Rodríguez, i la presidenta del València CF, Lay Hoon Chan, han presentat aquest matí a Carcaixent, el municipi més castigat pels incendis del passat mes de juny amb més de 2.200 hectàrees de muntanya calcinada, el partit entre l'equip de Pako Ayestarán i un combinat dels millors jugadors de Nigèria, que es disputarà el 10 d'agost a Alzira a les 21.30 hores. La recaptació de la trobada anirà íntegrament als ajuntaments dels municipis afectats pel foc, amb la coordinació de la Diputació.

El regidor d’Esports de l’Ajuntament de Carcaixent, Vicent Albelda, ha agraït al València CF  i a la Diputació de València la seua implicació en treballar per pal·liar els danys soferts a Carcaixent. “Tots sabem que el València desperta grans passions, per això resulta molt satisfactori veure que l’esport es posa al costat de les persones i els retorna tota l’estima que reben per part de l’afició”, ha explicat el regidor. També ha agraït el suport rebut des del principi per la Diputació de València, tot i que els ha recordat que encara queda molta feina a fer.

En paraules de Jorge Rodríguez,  “tenim l'oportunitat de demostrar que quan ens unim som imparables”. El president de la Diputació ha deixat clar que, “més enllà de la recaptació, el més important és el missatge d'unitat i reivindicació que llancem des de l'àmbit esportiu i polític per a protegir el nostre patrimoni natural”. Després de les més de 4.000 hectàrees devorades pel foc al juny en la província i dels incendis declarats aquesta mateixa setmana, Rodríguez ha destacat la sensibilitat social del València CF i la transcendència d'aquests gestos: “hem tingut la sort de trobar-nos un club que no solament representa l'elit del futbol sinó també l'elit de la responsabilitat social. Vull donar les gràcies a la presidenta, no solament per la seua implicació en la lluita per la igualtat, sinó per demostrar que el València és un club que recolza les poblacions afectades pels incendis, que s'haja implicat en aquest tipus de qüestions”. El president de la Diputació ha insistit en la responsabilitat social del València CF i ha garantit el reforç de la tasca de la Corporació provincial en prevenció i extinció d'incendis. “Tota aquesta inversió i aquest treball necessita la consciència social per a preservar el nostre entorn i la col·laboració de tota la ciutadania”, ha conclòs Jorge Rodríguez.

Per la seua banda, la presidenta del València CF, Lay Hoon, ha afirmat que aquest partit “és una xicoteta aportació per a retornar l'afecte que aquestes comarques han demostrat cap al València CF des de fa anys”. Lay Hoon ha demanat que el partit es convertisca en una gran reivindicació contra els incendis forestals i ha considerat que, “més enllà de la recaptació, és important convertir aquests esdeveniments en conscienciació sobre la importància de preservar els nostres boscos”. La presidenta del València CF ha afegit, en el plànol esportiu, que l'organització d'aquest partit entre l'equip d'Ayestarán i l'All Stars Nigèria és “clau en l'estratègia d'expansió de la Lliga de Futbol Professional en el continent africà”.

Fila zero i repartiment dels fons recaptats

El repartiment dels fons recaptats en aquest partit solidari es realitzarà en funció de la superfície danyada en cada municipi. Carcaixent va ser el terme que més hectàrees va veure cremar, amb més de 2.000, per les 648 de Xella, les 330 de Sellent, les 288 de Sumacàrcer, les 238 de Simat de la Valldigna, les 167 de Cotes o el centenar d'hectàrees calcinades en Anna. També es van registrar danys a Alzira i Bolbait. La Diputació de València s'ha encarregat de l'anàlisi i l'estimació dels danys, el procés tècnic necessari perquè els municipis sol·liciten les ajudes d'emergència a la Generalitat.

Les entrades per a la trobada del 10 d'agost a Alzira, amb preus entre 6 i 10 euros, podran adquirir-se en les taquilles de Mestalla fins al 6 d'agost i també es repartiran entre els municipis afectats pels incendis, així com en les taquilles del Luis Suñer d'Alzira els dies 30 de juliol i 8, 9 i 10 d'agost. “Volem que els beneficis siguen del 100% per als municipis afectats”, ha assenyalat Lay Hoon. Al seu torn, els responsables del València i de la Diputació, en la reunió prèvia a l'acte de presentació d'aquest dimecres, han acordat obrir una Fila Zero per a arreplegar els donatius d'empreses i particulars que vulguen sumar-se a aquesta gran causa contra els incendis forestals.

El partit entre el València CF i la selecció d'estrelles nigerianes es disputarà en el Luis Suñer Picó de la localitat alzirenya pel ressembrat de la gespa en el camp de futbol municipal de Carcaixent. L'acte ha comptat amb la presència d'exjugadors del València CF com Ricardo Arias i Juan Cruz Sol, així com amb els alcaldes i alcaldesses dels municipis afectats pels incendis del passat mes de juny en la província.